จับตาผู้ว่าฯ “โจ 2” ขาย AAV เสร็จสิ้น แต่งตัวลงชิง “พ่อเมือง กทม.” สิ้นปี!
จับตา “โจ 2” ธรรศพลฐ์ แบเลเว็ลด์ ลงชิงตำแหน่ง “พ่อเมือง กทม.” หลังขาย AAV เสร็จสิ้น
15 มิ.ย. 2559

แหล่งข่าวจากวงการการเมืองเปิดเผยกับ “ข่าวหุ้นธุรกิจออนไลน์” ถึงกรณี นายธรรศพลฐ์ แบเลเว็ลด์ (โจ) ประธานเจ้าหน้าที่บริหาร และอดีตผู้ถือหุ้นใหญ่อันดับสอง บริษัทเอเชีย เอวิเอชั่น จำกัด (มหาชน) หรือ AAV ดำเนินการขายหุ้นของ “กลุ่มแบเลเว็ลด์” ให้กับ “กลุ่มศรีวัฒนประภา” เสร็จสิ้นแล้วนั้น
ต่อจากนี้ นายธรรศพลฐ์ คงยังนั่งบริหารงานในบริษัทโดยดำรงตำแหน่งดังกล่าวต่อไป อย่างไรก็ตาม มีกระแสข่าวลือเกิดขึ้นว่า นายธรรศพลฐ์ มีแนวโน้มที่จะลงสมัครรับเลือกตั้งในตำแหน่ง ผู้ว่าราชการกรุงเทพมหานคร คนที่ 16 ซึ่งอาจเกิดขึ้นภายในปีนี้ (2559) หรือ อาจเป็นไปตามกำหนดเดิมที่ ม.ร.ว. สุขุมพันธุ์ บริพัตร จะหมดวาระลงในเดือนมีนาคม ปีหน้า (2560) ขึ้นอยู่กับว่า สามารถดำรงตำแหน่งไปจนครบวาระได้หรือไม่
ทั้งนี้ แหล่งข่าวเปิดเผยด้วยว่า นายธรรศพลฐ์ มีสายสัมพันธ์แนบแน่นกับกลุ่มการเมืองที่แตกแยกออกจากพรรคไทยรักไทย หลังศาลรัฐธรรมนูญวินิจฉัยยุบพรรคไปเมื่อปี 2550 โดยเป็นกลุ่มนักการเมืองที่ขึ้นมาดำรงตำแหน่งสำคัญๆ ในสมัยของรัฐบาล นายอภิสิทธิ์ เวชชาชีวะ อีกทั้งเป็นกลุ่มที่น่าจับตามองว่า มีโอกาสสูงที่จะก้าวขึ้นเป็นศูนย์รวมขั้วอำนาจทางการเมืองแห่งใหม่ หลังประเทศไทยกลับมาใช้ระบบการเลือกตั้งอีกครั้งหนึ่ง
อนึ่ง ดร.พิจิตต รัตตกุล อดีตผู้ว่าราชการกรุงเทพมหานคร มีชื่อเล่นว่า “โจ” เช่นเดียวกัน (ไม่มีส่วนเกี่ยวข้องกับนายธรรศพลฐ์ในกรณีนี้) ซึ่งหากว่า นายธรรศพลฐ์ ลงรับสมัครผู้ว่าฯกทม. และได้รับเลือกขึ้นมาจริงๆ เขาจะกลายเป็น “โจ” ที่สอง ที่มีตำแหน่งเป็น ผู้ว่าราชการกรุงเทพมหานคร ต่อจาก ดร.พิจิตต   
       